A Bizottság 1591/87/EGK rendelete
(1987. június 5.)
a fejes és kelkáposztára, a bimbóskelre, a halványító zellerre, a parajra és a szilvára vonatkozó minőségi előírások megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1351/86/EGK rendelettel [1] módosított, a gyümölcs- és zöldségpiac közös szervezéséről szóló, 1972. május 18-i 1035/72/EGK rendeletre [2] és különösen annak 2. cikke (3) bekezdésére,
mivel a káposztára, a bimbóskelre és a halványító zellerre vonatkozó minőségi előírásokat a Tanács 41/66/EGK rendelete [3] állapítja meg, és mivel egy további "III." osztályt állapít meg a bimbóskelre a 75/74/EGK rendelet [4];
mivel a parajra vonatkozó minőségi előírásokat a legutóbb a 899/87/EGK rendelettel [5] módosított 58. bizottsági rendelet I/1. melléklete [6] állapítja meg;
mivel a szilvára vonatkozó minőségi előírásokat a legutóbb az 1129/86/EGK rendelettel [7] módosított 23. tanácsi rendelet II/8. melléklete [8] állapítja meg;
mivel változások következtek be e termékek termelésében és értékesítésében, különös tekintettel a kis- és nagykereskedelmi piacok követelményeire; mivel a közös minőségi előírásokat emiatt meg kell változtatni, hogy figyelembe vegyék az új követelményeket;
mivel az előírások az értékesítés minden szakaszában alkalmazandóak; mivel a nagy távolságra történő szállítás, a bizonyos ideig tartó tárolás vagy a különféle kezelési műveletek e romlandó termékek károsodásához vezethetnek; mivel emiatt figyelembe kell venni a károsodást az előírásoknak a feladást követő értékesítési szakaszokban történő alkalmazásakor; mivel az "Extra" osztályba tartozó termékeket különös gondossággal kell válogatni és csomagolni, esetükben csak a frissesség hiányát és a fonnyadtságot kell figyelembe venni;
mivel a jogi követelmények egyértelműsége és érthetősége, valamint az így megváltozott minőségi előírások alkalmazásának megkönnyítése érdekében a következő módosítás alkalmával azokat egységes szövegbe kell foglalni;
mivel az e rendeletben előírt intézkedések összhangban állnak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
A Közös Vámtarifa:
- 07.01 B II. és ex 07.01 B III. alszáma alá eső káposzta,
- ex 07.01 B III. alszáma alá eső bimbóskel,
- ex 07.01 T alszáma alá eső halványító zeller,
- ex 07.01 C alszáma alá eső paraj,
- ex 08.07 D alszáma alá eső szilva.
minőségi előírásait az alábbi I., II., III., IV. és V. melléklet határozza meg.
Ezeket az előírásokat az értékesítés valamennyi szakaszában alkalmazni kell az 1035/72/EGK rendeletben megállapított feltételek szerint.
A kiszállítást követő szakaszokban azonban a termékek, az előírásokkal összehasonlítva mutathatják:
- frissesség kismértékű hiányát és enyhe fonnyadtságot,
- némi romlást, az "Extrától" eltérő osztályokba tartozó termékek esetében, fejlődésük és romlandó jellegük miatt.
2. cikk
A 41/66/EGK rendelet és a 75/74/EGK rendelet hatályát veszti.
3. cikk
Az 58. rendelet az alábbiak szerint módosul:
- az 1. cikkben el kell hagyni: "07.01C" és "Paraj";
- az I/1. mellékletet el kell hagyni.
4. cikk
A 23. rendelet az alábbiak szerint módosul:
- a 2. cikk (3) bekezdésben el kell hagyni az "és szilvára" szavakat;
- a II/8. mellékletet el kell hagyni.
5. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1987. június 5-én.